《伤春词》
宋代·陈棣

春风兮飔飔，春日兮迟迟。草木秀兮原野，兰茝芳兮水湄。

美人去兮何所，白云深兮莫窥。望极浦兮掩泪，倚危槛兮怀思。

嗫嚅兮鳦语，连娟兮蝶飞。感微物兮灵偶，私自怜兮芳时。

玲珑兮琼佩，沉寂兮蕙帏。对芳时兮太息，岂独凛秋兮足悲。

香消悴兮□鸾镜，愁委积兮堆蛾眉。登山临水兮有兰梦，断雁沉鱼兮无锦诗。

鶗鴂鸣兮众芳衰，春冉冉兮不可羁。人生行乐兮将何之，王孙王孙兮胡不归。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。